**Marián Hossa** (s. 12. tammikuuta 1979 Stará Ľubovňa, Tšekkoslovakia) on uransa keväällä 2017 lopettanut slovakialainen ammattilaisjääkiekkoilija, pelipaikaltaan oikea laitahyökkääjä. Hän pelasi NHL:ssä Ottawa Senatorsissa, Atlanta Thrashersissa, Pittsburg Penguinsissa, Detroit Red Wingsissä ja Chicago Blackhawksissa. Hossa on kolminkertainen Stanley Cup -voittaja. Hän joutui lopettamaan vakavan ihosairauden ekseeman johdosta, kun hänen ihonsa ei kestänyt pelivarusteissa hikoilua. Hossan NHL-ura alkoi kaudella 1997–1998. Hän pelasi yli 1300 runkosarjaottelua ja teki 1134 (525+609) pistettä.

Ura
---

### Seuraura

Hossa Chicago Blackhawksin riveissä.
Hossa teki pääsarjadebyyttinsä kaudella 1996–1997 Dukla Trenčínissä Slovakian Extraligassa. Hän pelasi kauden aikana 46 runkosarjaottelua ja teki 44 tehopistettä, 25 maalia ja 19 syöttöpistettä. Ottawa Senators varasi Hossan NHL:ään numerolla 12 varaustilaisuuden 1997 ensimmäisellä kierroksella. Hän aloitti NHL-uransa jo seuraavalla kaudella: hän pelasi kaudella 1997–1998 seitsemän runkosarjaottelua, joissa hän antoi yhden maalisyötön. 

Suurin osa kaudesta 1997–1998 kului kuitenkin Portland Winterhawksissa juniorisarja WHL:ssä. Hossa teki Winter Hawks -pelaajista eniten maaleja sekä runkosarjassa että pudotuspeleissä, 45 maalia 53:ssa runkosarjaottelussa ja 13 maalia 16:ssa pudotuspeliottelussa. Hän oli voittamassa keväällä 1998 sekä WHL:n mestaruutta President's Cupia että Canadian Hockey Leaguen mestaruutta Memorial Cupia. Hossa oli Memorial Cup -turnauksen toiseksi tehokkain pelaaja maanmies Andrej Podkonickýn jälkeen. Kauden päätteeksi hänet valittiin WHL:n läntisen konferenssin, Canadian Hockey Leaguen ja Memorial Cup -turnauksen tähdistökentälliseen sekä palkittiin Jim Piggott Memorial Trophylla WHL:n vuoden tulokkaana. 

Hossa vakiinnutti paikkansa Ottawa Senatorsin kokoonpanossa kaudella 1998–1999, jolla hän pelasi 60 NHL:n runkosarjaottelua ja teki 30 tehopistettä, 15 maalia ja 15 syöttöpistettä. Kauden päätteeksi hänet valittiin NHL:n tulokkaiden tähdistökentälliseen. Kaudesta 1999–2000 alkaen hän oli viitenä kautena peräkkäin Senatorsin kolmen parhaan pistemiehen joukossa, 1999–2000 kolmanneksi paras pistemies Radek Bonkin ja Daniel Alfredssonin jälkeen, 2000–2001 toiseksi paras pistemies Aleksei Jašinin jälkeen ja 2001–2002 kolmanneksi paras pistemies Alfredssonin ja Bonkin jälkeen. 70:n pisteen rajan ensimmäisen kerran kaudella 2000–2001 ylittänyt (75 tehopistettä, 32 maalia ja 43 syöttöpistettä, 80:ssä ottelussa) Hossa ylitti 80:n pisteen rajan kausilla 2002–2003 ja 2003–2004, ja oli molemmilla joukkueensa paras pistemies ja maalintekijä ennen Alfredssonia. NHL:n maalipörssissä hän oli kaudella 2002–2003 45:llä maalillaan neljäs (antoi lisäksi 35 maalisyöttöä) ja kaudella 2003–2004 hän ylsi tehoilla 36 maalia ja 46 syöttöpistettä NHL:n pistepörssissä sijalle viisi ja maalipörssissä sijalle kuusi. 

Elokuussa 2005 Senators kauppasi Hossan ennen uuden kauden alkua Atlanta Thrashersiin yhdessä puolustaja Greg de Vriesin kanssa vaihdossa Dany Heatleyyn. Kauden 2004–2005 peruuttaneen työsulun aikana hän pelasi Dukla Trenčíssä Slovakian liigassa ja Mora IK:ssa Ruotsin Elitserienissä. Ensimmäisellä kaudellaan Thrashersissa Hossa teki 92 tehopistettä, 39 maalia ja 53 syöttöpistettä, 80:ssä ottelussa, jotka riittivät seuran sisäisessä pistepörssissä sijalle kolme Ilja Kovaltšukin ja Marc Savardin jälkeen ja sen sisäisessä maalipörssissä sijalle kaksi Kovaltšukin jälkeen. NHL:n pistepörssissä hän oli sijalla yksitoista. Kaudella 2006–2007 Hossa keräsi tähänastisen uransa ennätyspisteet, sata pistettä, 43 maalia ja 57 syöttöpistettä, 82:ssa runkosarjaottelussa. Hän oli Thrashersin paras pistemies ja maalintekijä, NHL:n pistepörssissä hän oli sijalla kuusi ja maalipörssissä jaetulla sijalla viisi. 

Hossa jatkoi Atlantassa helmikuuhun 2008, jolloin hän siirtyi NHL:n siirtorajalla Pittsburgh Penguinsiin kaupassa, jossa Penguinsiin lähti myös Pascal Dupuis ja Thrashersiin siirtyivät Colby Armstrong, Erik Christensen, Angelo Espositon pelaajaoikeudet ja Penguinsin ensimmäisen kierroksen varausvuoro varaustilaisuudessa 2008. Hossa pelasi Penguinsissa runkosarjakauden 2007–2008 lopun ja kevään 2008 pudotuspelit. Hän pääsi pelaamaan tuona vuonna ensimmäistä kertaa Stanley Cupin loppuotteluissa, mutta Detroit Red Wings vei mestaruuden voitettuaan Penguinsin otteluin 4–2. Hossa teki pudotuspeleissä 26 pistettä, 12 maalia ja 14 syöttöpistettä, 20:ssä ottelussa ja oli Penguinsin paras maalintekijä ja toiseksi paras pistemies Sidney Crosbyn jälkeen. Pudotuspelien maalipörssissä hän sijoittui toiseksi Red Wingsin Henrik Zetterbergin jälkeen ja pistepörssissä kolmanneksi Zetterbergin ja Crosbyn jälkeen.

Marián Hossa Atlanta Thrashersissa vuonna 2007.
Heinäkuussa 2008 Hossa siirtyi vapaana agenttina Detroit Red Wingsiin. Detroit eteni kaudella 2008–2009 lopulta Stanley Cupin finaalehin asti ja vastaan asettui toistamiseen Pittsburgh Penguins. Hossa oli epäonninen ja hävisi jälleen mestaruuden, kun entinen seura Penguins juhli Stanley Cupia. Runkosarjassa hän oli joukkueensa kolmanneksi paras pistemies Pavel Datsjukin ja Henrik Zetterbergin jälkeen sekä joukkueensa paras maalintekijä tehtyään 71 tehopistettä, 40 maalia ja 31 syöttöpistettä, 74:ssä ottelussa. NHL:n maalipörssissä hän oli jaetulla sijalla viisi. Hossa nimettiin kauden päätteeksi NHL:n toiseen tähdistökentälliseen. 

Ennen kauden 2009–2010 alkua Hossa solmi 12-vuotisen, 62,8 miljoonan dollarin arvoisen sopimuksen Chicago Blackhawksin kanssa. Samalla kaudella Hossa onnistui viimein voittamaan Stanley Cupin, kun Blackhawks voitti loppuotteluissa Philadelphia Flyersin otteluvoitoin 4–2. Hän oli pudotuspeleissä 2010 joukkueensa kuudenneksi eniten pisteitä tehnyt pelaaja tehtyään 15 tehopistettä, kolme maalia ja 12 syöttöpistettä, 22:ssa ottelussa. Hossasta tuli tuona vuonna NHL-historian ensimmäinen pelaaja, joka on edustanut Stanley Cupin loppuotteluissa kolmea eri seuraa kolmella peräkkäisellä kaudella. Hossan kohdalla sanonta "kolmas kerta toden sanoo" piti paikkaansa, koska hän oli vuosien 2008 ja 2009 finaaleissa hävinneessä, mutta vuonna 2010 voittaneessa joukkueessa. 

Marian Hossa voitti NHL-uransa toisen Stanley Cupin kaudella 2012–2013 Chicago Blackhawksin riveissä.

### Maajoukkueura

Hossa edusti Slovakiaa kahdeksissa maailmanmestaruuskilpailuissa, vuoden 2004 jääkiekon maailmancupissa sekä kolmissa talviolympialaisissa, Salt Lake Cityssä 2002, Torinossa 2006 ja Vancouverissa 2010. Torinossa Hossa oli turnauksen pistepörssin jaetulla sijalla kolme tehtyään kuudessa ottelussa yhteensä kymmenen pistettä, viisi maalia ja viisi syöttöpistettä, ja Vancouverissa turnauksen pistepörssin sijalla kaksi maanmies Pavol Demitran jälkeen tehtyään seitsemässä ottelussa yhdeksän tehopistettä, kolme maalia ja kuusi syöttöpistettä.

Muuta
-----

Myös Mariánin veli Marcel on ammattilaisjääkiekkoilija. Marcel Hossa on pelannut urallaan muun muassa NHL:ssä ja KHL:ssä. Mariánin ja Marcelin isä on jääkiekkovalmentaja František Hossa.

Uransa jälkeen vuonna 2020 Hossa valittiin Hockey Hall of Fameen.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1996–1997 | Dukla Trenčín | SloEL | 46 | 25 | 19 | 44 | 33 | 7 | 5 | 5 | 10 | – |  |  |  |  |  |  | JMM | 6 | 5 | 2 | 7 | 2 |
|  |  |  |  |  |  |  |  |  |  |  |  |  |  |  |  |  |  |  | MM | 8 | 0 | 2 | 2 | 0 |
| 1997–1998 | Portland Winterhawks | WHL | 53 | 45 | 40 | 85 | 50 | 16 | 13 | 6 | 19 | 6 | Ykköstähdistö |  |  |  |  |  | JMM | 6 | 4 | 4 | 8 | 12 |
|  | Ottawa Senators | NHL | 7 | 0 | 1 | 1 | 0 | – | – | – | – | – |
| 1998–1999 | Ottawa Senators | NHL | 60 | 15 | 15 | 30 | 37 | 4 | 0 | 2 | 2 | 4 |  |  |  |  |  |  | MM | 6 | 5 | 2 | 7 | 8 |
| 1999–2000 | Ottawa Senators | NHL | 78 | 29 | 27 | 56 | 32 | 6 | 0 | 0 | 0 | 2 |
| 2000–2001 | Ottawa Senators | NHL | 81 | 32 | 43 | 75 | 44 | 4 | 1 | 1 | 2 | 4 |  |  |  |  |  |  | MM | 6 | 1 | 2 | 3 | 2 |
| 2001–2002 | Dukla Trenčín | SloEL | 8 | 3 | 4 | 7 | 16 |  |  |  |  |  |  |  |  |  |  |  | OK | 2 | 4 | 2 | 6 | 0 |
|  | Ottawa Senators | NHL | 80 | 31 | 35 | 66 | 50 | 12 | 4 | 6 | 10 | 2 |
| 2002–2003 | Ottawa Senators | NHL | 80 | 45 | 35 | 80 | 34 | 18 | 5 | 11 | 16 | 6 |  |  |  |  |  |  |  |  |  |  |  |  |
| 2003–2004 | Ottawa Senators | NHL | 81 | 36 | 46 | 82 | 46 | 7 | 3 | 1 | 4 | 0 |  |  |  |  |  |  | MM | 9 | 2 | 5 | 7 | 2 |
| 2004–2005 | Mora IK | SEL | 24 | 18 | 14 | 32 | 22 |  |  |  |  |  |  |  |  |  |  |  | MC | 4 | 1 | 0 | 1 | 2 |
|  | Dukla Trenčín | SloEL | 25 | 22 | 20 | 42 | 38 | 5 | 4 | 5 | 9 | 14 |  |  |  |  |  |  | MM | 7 | 4 | 3 | 7 | 6 |
| 2005–2006 | Atlanta Thrashers | NHL | 80 | 39 | 53 | 92 | 67 | – | – | – | – | – |
| 2006–2007 | Atlanta Thrashers | NHL | 82 | 43 | 57 | 100 | 49 | 4 | 0 | 1 | 1 | 6 |  |  |  |  |  |  | MM | 6 | 2 | 4 | 6 | 6 |
| 2007–2008 | Atlanta Thrashers | NHL | 60 | 26 | 30 | 56 | 30 | – | – | – | – | – |
|  | Pittsburgh Penguins | NHL | 12 | 3 | 7 | 10 | 6 | 20 | 12 | 14 | 26 | 12 |
| 2008–2009 | Detroit Red Wings | NHL | 74 | 40 | 31 | 71 | 63 | 21 | 6 | 9 | 15 | Kakkostähdistö |  |  |  |  |  |
| 2009–2010 | Chicago Blackhawks | NHL | 57 | 24 | 27 | 51 | 18 | 22 | 3 | 12 | 15 | 25 | Stanley Cup |  |  |  |  |  | OK | 7 | 3 | 6 | 9 | 6 |  |  |  |  |  |  |
| 2010–2011 | Chicago Blackhawks | NHL | 65 | 25 | 32 | 57 | 32 | 7 | 2 | 4 | 6 | 2 |  |  |  |  |  |  | MM | 5 | 1 | 1 | 2 | 2 |
| 2011–2012 | Chicago Blackhawks | NHL | 81 | 29 | 48 | 77 | 20 | 3 | 0 | 0 | 0 | 0 |
| 2012–2013 | Chicago Blackhawks | NHL | 40 | 17 | 14 | 31 | 16 | 22 | 7 | 9 | 16 | 2 | Stanley Cup |
| 2013–2014 | Chicago Blackhawks | NHL | 72 | 30 | 30 | 60 | 20 | 19 | 2 | 12 | 14 | 8 |  |  |  |  |  |  | OK | 4 | 2 | 1 | 3 | 4 |
| 2014–2015 | Chicago Blackhawks | NHL | 82 | 22 | 39 | 61 | 32 | 23 | 4 | 13 | 17 | 10 | Stanley Cup |
| 2015–2016 | Chicago Blackhawks | NHL | 64 | 13 | 20 | 33 | 24 | 7 | 3 | 2 | 5 | 0 |
| 2016–2017 | Chicago Blackhawks | NHL | 73 | 26 | 19 | 45 | 8 | 4 | 0 | 0 | 0 | 2 |  |  |  |  |  |  | WCup | 6 | 1 | 0 | 1 | 4 |
| 2017–2018 | Chicago Blackhawks Loukkaantunut | NHL | 0 | 0 | 0 | 0 | 0 | – | – | – | – | – |
| NHL yhteensä | 1309 | 525 | 609 | 1134 | 628 | 205 | 52 | 97 | 149 | 95 | **aikuisten arvokisat** | 70 | 26 | 28 | 54 | 42 |

Lähteet
-------

* Marián Hossa The Internet Hockey Databasessa (englanniksi)
* Marián Hossa Legends of Hockey -sivustolla (englanniksi)
* Hossa Chicago Blackhawksin verkkosivuilla (englanniksi)
* Hossa sivustolla Jatkoaika.com
* 

### Viitteet

1. ↑  Blackhawks player nicknames *hockeybroadtumblr.com*. HockeyBroad.com. Viitattu 6.11.2017. (englanniksi)
2. ↑  NHL-tähden ura päättyi tylyllä tavalla - piinava sairaus teki pelaamisen mahdottomaksi: "En voinut koskea lapsiini" *www.iltalehti.fi*. Viitattu 23.2.2019.
3. ↑

Aiheesta muualla
----------------

* Kuvia tai muita tiedostoja aiheesta **Marián Hossa** Wikimedia Commonsissa

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Kansalliset Muokkaa Wikidatassa | 
* Tšekki

 |

 |